Kouluhallituksen kiertokirje supistetusta kansakoulusta
KOULUHALLITUS

Helsingissä,

tammikuun 28 päivänä 1932.

N:o

Maalaiskansakoulujen tarkastajille.

  Oppivelvollisuuslain 9 §:n 2 momentti määrittelee, milloin opetusta voidaan antaa supistetussa kansakoulussa. Viime aikoina onkin useita yläkansakouluja ja täydellisiä kansakouluja muutettu supistetuiksi ja muutoksia tehdessään ovat eri kunnat menetelleet eri tavalla: toiset ovat anoneet päätöksilleen Kouluhallituksen vahvistusta, toiset ovat vain ilmoittaneet muutoksesta, toiset taas eivät ole tehneet sitäkään.

Yhdenmukaisuuden aikaansaamiseksi on Kouluhallitus päättänyt, että milloin muutospäätös ei ole aiheuttanut mitään erimielisyyttä ja päätös muutenkin tarkastajan mielestä on täysin lain ja asetusten mukainen, ei sille ole anottava Kouluhallituksen vahvistusta, vaan jääköön se asianomaisen tarkastajan hyväksymisen varaan; erimielisyyttä herättäneet tapaukset sen sijaan on alistettava Kouluhallituksen ratkaistaviksi.

Huomattakoon edelleen, että milloin yläkouluasteelle otettavien oppilaiden lukumäärä nousee kolmeenkymmeneen tai sen yli, on supistettu kansakoulu muutettava täydelliseksi kansakouluksi.

Tämä Teille tiedoksi ja huomioon otettavaksi ilmoitetaan.

Kouluhallituksen puolesta:

Ylijohtaja OSKARI MANTERE

Osastopäällikkö A. J. Tarjanne

</div>

Lähde
 Kansallisarkistossa oleva kouluhallituksen kansanopetusosaston II arkiston sidos Dc:1 kiertokirjeet 1929–1933.

Kouluhallituksen kiertokirjeet